CELEX: 32021R2244
Language: ro
Date: 2021-10-07 00:00:00
Title: Regulamentul delegat (UE) 2021/2244 al Comisiei din 7 octombrie 2021 de completare a Regulamentului (UE) 2017/625 al Parlamentului European și al Consiliului cu norme specifice privind controalele oficiale în ceea ce privește procedurile de prelevare a probelor pentru reziduurile de pesticide din alimente și hrana pentru animale (Text cu relevanță pentru SEE)

17.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 453/1
               
            
         REGULAMENTUL DELEGAT (UE) 2021/2244 AL COMISIEI
         din 7 octombrie 2021
         de completare a Regulamentului (UE) 2017/625 al Parlamentului European și al Consiliului cu norme specifice privind controalele oficiale în ceea ce privește procedurile de prelevare a probelor pentru reziduurile de pesticide din alimente și hrana pentru animale
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 19 alineatul (2) litera (a),
         întrucât:
         
                     (1)
                  
                  
                     Regulamentul (UE) 2017/625 stabilește norme privind efectuarea controalelor oficiale și a altor activități oficiale de către autoritățile competente din statele membre pentru verificarea conformității cu legislația Uniunii, printre altele, în domeniul siguranței alimentelor în toate stadiile producției, prelucrării și distribuției. El prevede norme specifice privind controalele oficiale vizând substanțele a căror utilizare poate avea ca rezultat apariția de reziduuri ale substanțelor respective în alimente și în hrana pentru animale.
                  
               
                     (2)
                  
                  
                     Regulamentul (UE) 2017/625 elimină articolul 27 alineatul (1) din Regulamentul (CE) nr. 396/2005 al Parlamentului European și al Consiliului (2), care rămâne totuși aplicabil până la 14 decembrie 2022, cu excepția cazului în care se stabilește o dată anterioară printr-un act delegat. Articolul 27 alineatul (1) stabilește cerințe specifice pentru efectuarea controalelor oficiale în ceea ce privește procedurile de prelevare de probe pentru analiza reziduurilor de pesticide din alimente și hrana pentru animale.
                  
               
                     (3)
                  
                  
                     Articolul 19 alineatul (1) din Regulamentul (UE) 2017/625 stabilește cerințele specifice privind controalele oficiale referitoare la reziduurile substanțelor relevante din alimente și hrana pentru animale care trebuie efectuate în orice etapă de producție, prelucrare și distribuție.
                  
               
                     (4)
                  
                  
                     Obiectivul monitorizării reziduurilor de pesticide din alimente și din hrana pentru animale este de a asigura respectarea limitelor maxime de reziduuri stabilite prin Regulamentul (CE) nr. 396/2005, precum și de a evalua expunerea consumatorilor la reziduurile de pesticide. Aceasta impune ca probele de produse alimentare și hrană pentru animale să fie prelevate într-un anumit număr și o gamă suficientă pentru a se asigura că acestea sunt reprezentative pentru piață. Aceasta impune, de asemenea, ca aceste probe să fie prelevate în etapa corespunzătoare de prelevare din lanțul alimentar.
                  
               
                     (5)
                  
                  
                     Prin urmare, este oportun să se completeze articolul 19 alineatul (1) din Regulamentul (UE) 2017/625 prin stabilirea de norme pentru efectuarea controalelor oficiale în ceea ce privește procedurile relevante de prelevare a probelor pentru reziduurile de pesticide din alimente și hrana pentru animale.
                  
               
                     (6)
                  
                  
                     Întrucât normele prevăzute la articolul 27 alineatul (1) din Regulamentul (CE) nr. 396/2005 privind controalele oficiale pentru eșantionare nu se vor mai aplica de la 15 decembrie 2022, prezentul regulament trebuie să se aplice de la data respectivă,
                  
               ADOPTĂ PREZENTUL REGULAMENT:
         
            Articolul 1
            În scopul controalelor oficiale privind reziduurile de pesticide, astfel cum se prevede la articolul 19 alineatul (1) din Regulamentul (UE) 2017/625, fiecare stat membru prelevă un anumit număr și o gamă suficientă de probe, astfel încât rezultatele studiului să fie reprezentative pentru piață, având în vedere rezultatele programelor precedente de control.
            Prelevarea de probe prevăzută la primul paragraf se efectuează într-un loc cât mai apropiat de locul de furnizare, în măsura în care acest lucru este rezonabil.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 15 decembrie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 octombrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 95, 7.4.2017, p. 1.
         
            (2)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (JO L 70, 16.3.2005, p. 1).